Més que murs inicia la seua setena edició amb un macromural en l'avinguda Mediterráneo del Port de Sagunt a càrrec del Dúo Amazonas
26 d’octubre 2022

![](/media/oudbt3p1/mini_m1_mesquemurs2022_mural_avdamediterraneo.jpg?width=850&height=566.9886363636364)

La VII edició del festival d'art urbà _Més que murs_, organitzat pel departament de Joventut i Infància de l'Ajuntament de Sagunt amb la col·laboració de les delegacions de Turisme i de Memòria Històrica i de les associacions Morvedre Acull i AVOCAM, ha començat amb l'elaboració del primer mural a càrrec del Dúo Amazonas en l'avinguda Mediterráneo del Port de Sagunt.

El regidor delegat de Joventut i Infància, Guillermo Sampedro, i el coordinador artístic del festival, Vicent Sánchez ‘Bize’, han visitat juntament amb les artistes el resultat d'este primer treball que dona inici a l'edició del present 2022 i que es va començar a pintar divendres passat en la paret mitgera de l'edifici de l'avinguda Mediterráneo que fa cantonada amb el carrer Hernán Cortés.

Durant els mesos d'octubre i novembre, en diversos espais del municipi, se succeirà la programació amb dos macromurs: el ja esmentat de l'avinguda Mediterráneo i un altre en l'avinguda 9 d’Octubre, 143 a càrrec de Xelon; dos _migmurs_ en el CEIP Montíber (abans Villar Palasí) per Espinaca Explosiva i al carrer La Pau per Wedo; i dos murets en la plaça de la Independència a càrrec de Mario Mankey, amb l'Associació Morvedre Acull, i en el Barri Obrer per Furyo + Sucro, inspirat en María ‘La Jabalina’, la militant anarquista María Pérez Lacruz, de la mà del departament de Memòria Històrica.

Els dies 19 i 20 de novembre hi haurà exhibicions de grafit darrere del pavelló poliesportiu municipal (‘Internuclis’), i el mateix dia 20 hi haurà també tallers infantils de grafit en el Casal Jove del Port de Sagunt.

![](/media/qmyh3pz2/c2_mesquemurs2022_mural_avdamediterraneo.jpg?width=637.5&height=850)

**Sobre les autores del primer mural**

Dúo Amazonas és un col·lectiu de muralisme constituït en 2017 per Natalia Andreoli (l'Argentina, 1992) i Lina Castellanos (Colòmbia, 1990). Naix com un espai d'experimentació i diàleg artístic i cultural. Per a elles el muralisme és un lloc d'intercanvi i diàleg: un exercici comunitari que comença des d'elles com a equip i que es retroalimenta amb els contextos i altres participants de les comunitats amb la finalitat d'aconseguir una narrativa.

La seua proposta partix de la representació de la figura humana en escenes o accions quotidianes, ja que en este recurs es permet el reconeixement del comú. D'esta manera es genera un espai en el qual es poden repensar les maneres de comunicar-se, habitar l'entorn, reconéixer la nostra història i la importància dels vincles humans en esta.

Per a més informació es pot contactar a través del correu electrònic [**mesquemurs@gmail.com**](mailto:mesquemurs@gmail.com), la pàgina web [**www.saguntjove.es**](http://www.saguntjove.es), el telèfon 96 268 34 39 o el perfil d'_Instagram_ [**_@mesquemurs\_sagunt_**](https://www.instagram.com/mesquemurs_sagunt/?hl=es).

*   [](http://www.facebook.com/sharer.php?u=https://aytosagunto.es/va/actualitat/mes-que-murs-inicia-la-seua-setena-edicio-amb-un-macromural-en-l-avinguda-mediterraneo-del-port-de-sagunt-a-carrec-del-duo-amazonas/ "Facebook")
*   [](http://twitter.com/share?url=https://aytosagunto.es/va/actualitat/mes-que-murs-inicia-la-seua-setena-edicio-amb-un-macromural-en-l-avinguda-mediterraneo-del-port-de-sagunt-a-carrec-del-duo-amazonas/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mes-que-murs-inicia-la-seua-setena-edicio-amb-un-macromural-en-l-avinguda-mediterraneo-del-port-de-sagunt-a-carrec-del-duo-amazonas/ "Linked In")
*   [](mailto:?body=https://aytosagunto.es/va/actualitat/mes-que-murs-inicia-la-seua-setena-edicio-amb-un-macromural-en-l-avinguda-mediterraneo-del-port-de-sagunt-a-carrec-del-duo-amazonas/)